Oficiālais Vēstnesis 304 E , 01/12/2005 Lpp. 0408 - 0410



P6_TA(2005)0059 Sjerraleonei īpaši izveidotā tiesa — Charles Taylor lieta Eiropas Parlamenta rezolūcija par Sjerraleonei īpaši izveidoto tiesu Charles Taylor lieta Eiropas Parlaments, - ņemot vērā Sjerraleonei īpaši izveidoto tiesu, kas nodibināta, pamatojoties uz vienošanos starp ANO un Sjerraleones valdību saskaņā ar ANO Drošības padomes 2000. gada 14. augusta Rezolūciju Nr.1315, lai tiesātu tos, kas ir apsūdzēti kara noziegumos, noziegumos pret cilvēci un starptautisko tiesību aktu pārkāpumos Sjerraleonē, - ņemot vērā starptautiskos tiesību aktus, īpaši Ženēvas Konvencijas un II papildu protokolu par kara noziegumiem, - ņemot vērā 2003. gada 18. augustā Akrā, Ganā noslēgto Vispārējo miera līgumu ar mērķi izbeigt vairāk nekā 14 gadus ilgstošo iekšējo bruņoto konfliktu Libērijā; - ņemot vērā starp EK un ĀKK valstīm, tostarp Nigēriju un Libēriju, noslēgto Kotonū nolīgumu, kā arī nolīguma pušu apņemšanos nodrošināt mieru, drošību un stabilitāti, cilvēktiesību ievērošanu, demokrātijas principus un tiesiskumu; - ņemot vērā Reglamenta 115. panta 5. punktu, A. tā kā agrākais Libērijas prezidents Charles Taylor īstenoja autoritāru režīmu Libērijā no 1997. gada līdz laikam, kad izcēlās pilsoņu karš; B. tā kā 14 gadus ilgā vardarbība un nemieri Libērijā ir izraisījuši neiedomājamas ciešanas cilvēkiem, īpaši civiliedzīvotājiem, kā arī milzīgus cilvēktiesību pārkāpumus, iedzīvotāju liela apmēra pārvietošanu un sabiedrisko un ekonomikas struktūru sabrukumu; C. tā kā Libērijas konflikts ir arī smagi destabilizējis visu Rietumāfrikas dienvidu reģionu, izraisot traģiska mēroga humanitāro krīzi; D. tā kā 2003. gada 7. martā Sjerraleonei īpaši izveidotās tiesas prokurors apsūdzēja Charles Taylor 17 noziegumu epizodēs attiecībā uz noziegumiem pret cilvēci un kara noziegumiem, tostarp slepkavībām, cilvēku sakropļošanu, izvarošanu, seksuālu verdzību un bērnu vervēšanu par karavīriem; E. tā kā Taylor turpina dzīvot Nigērijā un viņam valsts galva ir piešķīris imunitāti pret tiesvedību, neskatoties uz to, ka 2004. gada 31. maijā Sjerraleonei īpaši izveidotās tiesas Apelācijas palāta noraidīja Charles Taylor prasību piešķirt imunitāti pret tiesvedību; F. tā kā Nigērijas valdībai ir izšķirīga nozīme, lai palīdzētu izbeigt pilsoņu karu Libērijā; tā kā Charles Taylor pieņēma patvēruma piedāvājumu no Nigērijas valdības 2003. gada 6. jūlijā; G. tā kā 2003. gada oktobrī ANO Drošības padome izteica bažas par Charles Taylor turpmākajiem centieniem trimdā destabilizēt Libēriju un Rietumāfriku, tādējādi laužot iepriekšējo vienošanos ar Nigēriju par patvēruma piešķiršanu, ar kuru viņš apņēmās atturēties no jebkādas iesaistīšanās Libērijas politikā; H. tā kā 2004. gada augustā ANO Drošības padome aizliedza pašreizējām Libērijas amatpersonām ceļot, jo pieņēma, ka tās darbojas kā Charles Taylor kurjeri Nigērijā; I. tā kā 2004. gada septembrī Apvienoto Nāciju Organizācijas ģenerālsekretāra īpašais pārstāvis ANO Drošības padomes priekšā liecināja, ka "Charles Ghankay Taylor ēna vēl krīt pār Libēriju. Ja viņu netiesās Sjerraleonei īpaši izveidotā tiesa, daudzus Libērijas parastos iedzīvotājus nevarēs pārliecināt par to, ka miera process būs noturīgs"; J. tā kā papildus ES dalībvalstu brīvprātīgajām iemaksām, kas pārsniedz 30 miljonus ASV dolāru un ir domātas Sjerraleonei īpaši izveidotās tiesas nodibināšanai un darbībai, Eiropas Savienība pati ir atbalstījusi Sjerraleonei īpaši izveidoto tiesu ar EUR 800000; K. tā kā pašlaik vēlēšanas Libērijā ir plānotas 2005. gada oktobrī, un to rezultātu var drīzāk ietekmēt bailes no Charles Taylor atgriešanās, nekā cerība uz nākotni; L. tā kā miers un stabilitāte Mano upes Savienības valstīs — Libērijā, Sjerraleonē un Gvinejā — ir nedalāma, un draudi vienā valstī var sabojāt izredzes uz pozitīvu rezultātu visās pārējās; M. tā kā Charles Taylor joprojām apdraud starptautisko mieru un drošību un grauj Eiropas Savienības centienus atbalstīt ilgtspējīgu mieru un attīstību Rietumāfrikā; N. tā kā Taylor nesodīšana būtu starptautisko tiesību aktu ignorēšana, aizvainotu Taylor neskaitāmos upurus un grautu ilgstoša miera nodibināšanu reģionā, balstoties uz tiesiskumu; O. tā kā Sjerraleones iedzīvotājiem ir tiesības redzēt, ka Sjerraleonei īpaši izveidotā tiesa iztiesā Charles Taylor lietu taisnīgā procesā; P. tā kā starptautiskie tiesību akti skaidri paredz, ka kara noziedznieki vienmēr ir jāsoda un ka valstīm ir jāizdod kara noziegumos aizdomās turētie; Q. tā kā ANO Augstās komitejas bēgļu jautājumos paziņojums par Ženēvas Konvenciju izņēmuma klauzulām skaidri paredz, ka "tad, ja bēgļu lietu tiesību aktos noteiktā aizsardzība ļauj piešķirt aizsardzību vainīgajiem nopietnos noziegumos, starptautiskās aizsardzības prakse būs tiešā pretrunā valstu un starptautiskajiem tiesību aktiem, kā arī ar patvēruma jēdziena humanitāro un miermīlīgo būtību"; R. tā kā Nigērija ir ratificējusi Ženēvas Konvenciju, kas paredz, ka kara noziedzniekiem nedrīkst piešķirt bēgļu statusu; 1. aicina Nigērijas valdību rīkoties Libērijas miera procesa pastāvīgajās interesēs un atbalstīt tiesiskumu, nododot Charles Ghankay Taylor Sjerraleonei īpaši izveidotās tiesas jurisdikcijā; 2. aicina Apvienoto Nāciju Organizācijas Drošības padomi apsvērt šo jautājumu steidzamības kārtā; 3. aicina ANO, ES un dalībvalstis koncentrēt starptautisko spiedienu, lai panāktu Charles Taylor izdošanu; 4. atzinīgi vērtē Libērijas pagaidu valdības lēmumu iesaldēt iepriekšējā prezidenta Charles Taylor un viņa sabiedroto aktīvus; 5. aicina ES turpināt atbalstīt 2003. gada miera līgumu starp Libērijas trijām karojošajām frakcijām, kā arī gaidāmās prezidenta un parlamenta vēlēšanas, kas ir paredzētas 2005. gada oktobrī; 6. prasa visām reģiona valstīm atturēties no jebkādas rīcības, kas varētu veicināt nestabilitāti kaimiņvalstīs; 7. uzdod tā priekšsēdētājam nosūtīt šo rezolūciju Padomei, Komisijai, ES dalībvalstu valdībām, Sjerraleonei īpaši izveidotās tiesas ģenerālprokuroram, ĀKK un ES Apvienotās parlamentārās asamblejas līdzpriekšsēdētājiem, Āfrikas Savienībai, ANO ģenerālsekretāram, Rietumāfrikas valstu ekonomikas savienības ģenerālsekretāram, kā arī Libērijas un Nigērijas valdībām. --------------------------------------------------